Meditsiiniõigus ei vaja arsti karistamist

Dr. iur. Ants Nõmper
Ellex Raidla advokaadibüroo vandeadvokaat ja juhtivpartner

Tervishoiutöötaja isiklik vastutus on tekitanud olukorra, kus lihtsam ja kasulikum on probleeme eitada. Kavandatud patsiendikindlustus, kus probleemsed juhtumid lahendab kohtu asemel kindlustusorgan ja raha makstakse kohe välja, ei saa edukalt käivituda ilma tervishoiutöötaja isikliku vastutuse kaotamiseta. Seetõttu pakun välja muudatused VÕS-is ja KrMS-is. Tausta on avatud lisatud artiklis –
https://www.aripaev.ee/arvamused/2018/03/26/ants-nomper-eesti-patsient-ja-arst-vaarivad-kindlustust.

VÕS § 758. Tervishoiuteenuse osutamise lepingu mõiste
 
(1) Tervishoiuteenuse osutamise lepinguga kohustub üks isik (tervishoiuteenuse osutaja) osutama oma kutsetegevuses teisele isikule (patsient) tervishoiuteenust, eelkõige vaatama patsiendi arstiteaduse reeglite järgi tema tervise huvides läbi, nõustama ja ravima patsienti või pakkuma patsiendile sünnitusabi, samuti teavitama patsienti tema tervisest ja ravi käigust ning tulemustest. Tervishoiuteenuse osutamine hõlmab ka patsiendi hooldamist tervishoiuteenuse osutamise raames, samuti muud tervishoiuteenuse osutamisega otseselt seotud tegevust.
 
(2) Tervishoiuteenuse osutamisel osalev kvalifitseeritud arst, hambaarst, iseseisvalt tervishoiuteenust osutav õde või ämmaemand, kes tegutseb tervishoiuteenuse osutajaga sõlmitud töölepingu või muu sellesarnase lepingu alusel, vastutab tervishoiuteenuse osutamise lepingu täitmise eest tervishoiuteenuse osutaja kõrval ka isiklikult.

KrMS § 205X. Kriminaalmenetluse lõpetamine tervishoiuteenuse osutamise korral
 (1) Riigiprokuratuuri määrusega lõpetatakse kriminaalmenetlus tervishoiuteenuse osutamise käigus patsiendi surma või raske tervisekahjustuse tekitanud tervishoiutöötaja suhtes, kes on esitanud nõuetekohaselt teate menetlustüsistuste ja ohujuhtumite registreerimise süsteemile ning kelle käitumises ei esine tahtluse tunnuseid.
(2) Kui pärast käesoleva paragrahvi lõikes 1 nimetatud määruse tegemist ilmnevad asjaolud, mis ei võimalda kriminaalmenetlust lõpetada, võib Riigiprokuratuur oma määrusega menetluse tervishoiutöötaja suhtes uuendada.